Γιάννης Γκούμας

Ο **Γιάννης Γκούμας** (Αμπελώνας Λάρισας, 24 Μαΐου 1975) είναι Έλληνας πρώην διεθνής ποδοσφαιριστής και νυν προπονητής.

## Ποδοσφαιρική καριέρα
### Σε συλλογικό επίπεδο
Γεννημένος στον Αμπελώνα Λάρισας, ξεκίνησε το ποδόσφαιρο σε νεαρή ηλικία από την ομάδα της γενέτειρας του, τον Αμπελωνιακό. Αγωνιζόταν ως σέντερ φορ στον Αμπελωνιακό στην Α' ΕΠΣ Λάρισας και το καλοκαίρι του 1992 προτάθηκε στον Παναθηναϊκό, από τον Νίκο Πατσιαβούρα. Αρχικά αγωνίστηκε στις ομάδες εφήβων και ερασιτεχνών των πρασίνων όπου υπεύθυνοι ήταν οι Βέλιμιρ Ζάετς και Νίκος Καρούλιας. Με τις ομάδες νέων καθιερώθηκε ως βασικός σεντερ φορ της ομάδας σκοράροντας πολύ συχνά, έχοντας συμπαίκτες στη μεσαία γραμμή τον Καραγκούνη και τον Μπασινά. Το 1994 κατέκτησε το Κύπελλο Ελλάδας ερασιτεχνών με τους Νέους του Παναθηναϊκού. Στις 15 Απριλίου 1995 πραγματοποίησε το ντεμπούτο του σαν επαγγελματίας κόντρα στον Λεβαδειακό.

Στον Παναθηναϊκό καθιερώθηκε στη θέση του κεντρικού αμυντικού, από τον προπονητή Βασίλη Δανιήλ το 1997. Ωστόσο συχνά έδινε λύσεις και στο σκοράρισμα, λόγω της προηγούμενης εμπειρίας του ως επιθετικός. Στον Παναθηναϊκό συνολικά σκόραρε 38 φορές. Αν και είχε εκφράσει την επιθυμία το 2000 να αγωνιστεί κάποια στιγμή στην Αγγλία παρέμεινε στον Παναθηναϊκό για όλη του την καριέρα, ενώ αργότερα απέρριψε πρόταση της Παρί Σεν Ζερμέν.

Τα κύρια χαρακτηριστικά του ως ποδοσφαιριστής ήταν το γεμάτο φιλότιμο παιχνίδι του, η μαχητικότητά του, η συχνή επαφή του με τα αντίπαλα δίχτυα, αλλά και το γεγονός ότι σε όλη του την επαγγελματική καριέρα, παρέμεινε στον Παναθηναϊκό. 
Το καλοκαίρι του 2009 λύθηκε το συμβόλαιό του με τον Παναθηναϊκό, καθώς δεν συμπεριλαμβανόταν στο σχεδιασμό του προπονητή Χενκ Τεν Κάτε. Από τη λύση του συμβολαίου του εισέπραξε 250.000 ευρώ, ως αποζημίωση.

### Στις εθνικές ομάδες
Το ντεμπούτο του με την Ελλάδα πραγματοποιήθηκε στις 3 Φεβρουαρίου 1999 στον φιλικό αγώνα εναντίον της Φινλανδίας (2-1), που διεξήχθη στην Κύπρο.

Σημαντικότερη στιγμή του με την Ελλάδα ήταν η συμμετοχή του στην αποστολή της ομάδας για την τελική φάση της διοργάνωσης του Euro 2004, όπου αναδείχθηκε πρωταθλητής Ευρώπης. Ήταν στην αποστολή της Ελλάδας και στο Euro 2008.

Με τη γαλανόλευκη φανέλα αγωνίστηκε επί μία δεκαετία (1999-2008) έχοντας συνολικά 45 συμμετοχές.

Υπήρξε μέλος της εθνικής Ελπίδων που έλαβε μέρος στον τελικό του ευρωπαϊκού πρωταθλήματος Ελπίδων (Κ-21) το 1998, εναντίον της Ισπανίας.

### Στατιστικά ανά περίοδο

## Προπονητική καριέρα
Τον Μάιο του 2012 ξεκίνησε την προπονητική του καριέρα αναλαμβάνοντας την τεχνική ηγεσία της Γλυφάδας. Τον Σεπτέμβριο του 2013 ανέλαβε πρώτος προπονητής στην Πεύκη. Τον Οκτώβριο του 2013 συμφώνησε να συνεχίσει ως βοηθός προπονητή στη Skoda Ξάνθη, θέση από την οποία αποχώρησε τον Ιούνιο του 2014.

Τον Δεκέμβριο του 2014 ανέλαβε την τεχνική ηγεσία της εθνικής Νέων (Κ-19).

## Τίτλοι
* Πρωταθλητής Ελλάδας: 1995, 1996, 2004
* Κύπελλο Ελλάδας: 1995, 2004
* Πρωταθλητής Ευρώπης: 2004
*Κύπελλο Ελλάδας ερασιτεχνών: 1994 (με ομάδα Νέων Παναθηναϊκού)

## Παραπομπές


## Πηγές
*Γ. Γκούμας: Η αλλαγή από σέντερ φορ σε κεντρικό αμυντικό και η πρόταση της ΠΣΖ που απέρριψε youtube.com

## Εξωτερικοί σύνδεσμοι
* Η καριέρα του Γιάννη Γκούμα στο national-football-teams
* Το προφίλ του Γιάννη Γκούμα στο transfermarkt

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Παναθηναϊκού
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Προπονητές ποδοσφαίρου Α.Ο. Πεύκης
Κατηγορία:Προπονητές ποδοσφαίρου Π.Α.Σ. Γιάννινα
Κατηγορία:Προπονητές ποδοσφαίρου Εθνικής Ελλάδας ανδρών U19
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου